
REFERAT

privind acceptarea donaţiei unui număr de şapte autovehicule marca Peugeot 206 şi a unui autovehicul marca Mercedes Vito 115 şi transmiterea acestora în administrarea Direcţiei Poliţia Locală Timişoara

Prin adresa cu nr. 2260/13.02.2013, înregistrată la Primăria Municipiului Timişoara cu nr. RE2013-001865/14.02.2013, Regia Autonomă de Transport Timişoara, a transmis adresa cu nr. 1314/30.01.2013 referitoare la transmiterea cu titlu gratuit în patrimoniul Municipiului Timişoara a unor autovehicule, precum şi Hotărârea Consiliului de Administraţie prin care acesta a aprobat acest transfer.

Astfel, un număr de şapte autovehicule marca Peugeot 206 şi un autovehicul marca Mercedes Vito 115 (conform Anexei) au fost scoase din funcţiune de către Regia Autonomă de Transport Timişoara şi nu le mai poate utiliza în scopul pentru care au fost achiziţionate, ca atare s-a aprobat de către Consiliul de Administraţie al acesteia, prin Hotărărea nr. 9/31.01.2013, transferul cu titlu gratuit (donaţie) în patrimoniul Municipiului Timişoara. Bunurile propuse pentru a fi donate au fost scoase de sub sechestrul ANAF.

Întrucât donaţia trebuie încheiată prin înscris autentic, sub sancţiunea nulităţii absolute (conform art.1011 din Codul civil aprobat prin Legea nr. 287/2009) este necesară împuternicirea Primarului Municipiului Timişoarei în vederea îndeplinirii formalităţilor pentru încheierea actului de donaţie în formă autentică.


După îndeplinirea formalităţilor pentru încheierea actului de donaţie în formă autentică, propunem ca bunurile astfel intrate în patrimoniul privat al Municipiului Timişoara să fie date în administrarea Direcţiei Poliţia Locală Timişoara, în baza unui protocol de predare-primire. Astfel, este necesară împuternicirea conducerii Primăriei Municipiului Timişoara să semneze protocol de predare-primire a autovehiculelor către Direcţia Poliţia Locală Timişoara.

Potrivit art. 123 alin. (1) din Legea nr. 215/2001 privind administraţia publică locală, consiliile locale şi consiliile judeţene hotărăsc ca bunurile ce aparţin domeniului public sau privat, de interes local sau judeţean, după caz, să fie date în administrarea regiilor autonome şi instituţiilor publice, să fie concesionate ori să fie închiriate. Acestea hotărăsc cu privire la cumpărarea unor bunuri ori la vânzarea bunurilor ce fac parte din domeniul privat, de interes local sau judeţean, în condiţiile legii.


De asemenea, potrivit art. 124 din Legea nr. 215/2001 privind administraţia publică locală, consiliile locale şi consiliile judeţene pot da în folosinţă gratuită, pe termen limitat, bunuri mobile şi imobile proprietate publică sau privată locală ori judeţeană, după caz, persoanelor juridice fără scop lucrativ, care desfăşoară activitate de binefacere sau de utilitate publică ori serviciilor publice.

Având în vedere cele mai sus prezentate propunem:

- acceptarea donaţiei asupra unui număr de şapte autovehicule marca Peugeot 206 şi a unui autovehicul marca Mercedes Vito 115, conform Anexei 1;
- împuternicirea Primarului Municipiului Timişoara în vederea îndeplinirii formalităţilor pentru încheierea actului de donaţie în formă autentică;
- bunurile astfel intrate în patrimoniul privat al Municipiului Timişoara să fie date în administrarea Direcţiei Poliţia Locală Timişoara, în baza unui protocol de predare-primire. Transmiterea are loc pe 

baza unui protocol de predare-primire încheiat între cele două părti, conform Anexei 2, respectiv Primăria Municipiului Timişoara şi Direcţia Poliţia Locală.
Dreptul de administrare al Direcţiei Poliţia Locală Timişoara pentru cele 8 autovehicule se păstrează pe perioada cât această instituţie îşi menţine forma juridică actuală.

Direcţia Poliţia Locală Timişoara are obligaţia de a exploata în mod corect bunurile în cauză, de a asigura întreţinerea şi repararea acestora, precum şi de a achita toate cheltuielile, taxele şi impozitele care se impun cu privire la aceste autovehicule.

